Justitsminister Søren Pape Poulsen (C) vil nu gøre det lovligt for erhvervsdrivende i visse tilfælde at dele overvågningsbilleder af kriminelle i et internt, lukket netværk. Ministeren skriver i sit nye udspil om politiets møde med borgerne , at han i folketingssamlingen 2017/2018 vil fremsætte et nyt lovforslag, der skal give erhvervsdrivende lov til at dele billederne "med hinanden i begrænset omfang i et sikkert it-system for at forhindre ny kriminalitet". Dermed opfylder han et stort ønske fra flere midt- og vestjyske butiksejere, der har efterlyst bedre muligheder for at kunne bruge overvågningsbilleder af butikstyve. I dag er det kun politiet, der må dele overvågningsbilleder af kriminelle, men flere handlende har i frustration valgt at bryde loven og selv offentliggøre billederne. Meny-købmanden i Vildbjerg, Poul Hansen, er en af dem. Han har i TV MIDTVEST efterlyst muligheden for, at handlende kan dele billederne i et lukket netværk, og han glæder sig over ministerens udspil. - Det lyder virkelig godt og kan kun gå for langsomt, siger han til TV MIDTVEST. Justitsministeren oplyser i øvrigt også, at der er ændringer på vej i den måde, som politiet bruger overvågningsbilleder på. Inden årets udgang kommer der en ny side på www.politi.dk , hvor politiet samler overvågningsbillederne.

Referat:
Justitsministeren arbejder på et lovforslag, så butiksejere kan sende billeder til et lukket netværk.